《岁暮自广江至新兴往复中题峡山寺四首》
唐代·许浑

夜醉晨方醒，孤吟恐失群。海鰌潮上见，江鹄雾中闻。

未腊梅先潮，经冬草自薰。树随山崦合，泉到石棱分。

虎迹空林雨，猿声绝岭云。萧萧异乡鬓，明日共丝棼。

薄暮缘西峡，停桡一访僧。鹭巢横卧柳，猿饮倒垂藤。

水曲岩千叠，云重树百层。山风寒殿磬，溪雨夜船灯。

滩涨危槎没，泉冲怪石崩。中台一襟泪，岁杪别良朋。

密树分苍壁，长溪抱碧岑。海风闻鹤远，潭日见鱼深。

松盖环清韵，榕根架绿阴。洞丁多斫石，蛮女半淘金。

南浦惊春至，西楼送月沉。江流不过岭，何处寄归心。

月在行人起，千峰复万峰。海虚争翡翠，溪逻斗芙蓉。

古木高生槲，阴池满种松。火探深洞燕，香送远潭龙。

蓝坞寒先烧，禾堂晚并舂。更投何处宿，西峡隔云钟。

作者简介：许浑（约791～约858），字用晦（一作仲晦），唐代诗人，润州丹阳（今江苏丹阳）人。晚唐最具影响力的诗人之一，其一生不作古诗，专攻律体；题材以怀古、田园诗为佳，艺术则以偶对整密、诗律纯熟为特色。唯诗中多描写水、雨之景，后人拟之与诗圣杜甫齐名，并以“许浑千首湿，杜甫一生愁”评价之。成年后移家京口(今江苏镇江)丁卯涧，以丁卯名其诗集，后人因称“许丁卯”。许诗误入杜牧集者甚多。代表作有《咸阳城东楼》。